>> חנוכה הוא מקור לשמחה עבור עובדים רבים, היכולים לסיים את יום עבודתם מוקדם יותר בלי שינוכו מהם שכר ותנאים נלווים. ואולם עבור עשרות אלפי עובדי קבלן מדובר בחג עצוב, מכיוון שבמהלכו יעבדו פחות שעות ולכן יקבלו בדצמבר משכורת נמוכה בכ-25% לעומת משכורתם הרגילה.
7,000 מורים וגננות המועסקים כעובדי קבלן באמצעות עמותות ועוד אלפי עובדי ניקיון, מאבטחים, שומרים ואנשי תחזוקה, מועסקים במערכת החינוך לפי שעות. לפיכך, הם מקבלים שכר ותנאים סוציאליים רק עבור השעות שבהן הם מועסקים בפועל, כך שעבור ימי חג החנוכה הם אינם מתוגמלים.
יילנה, 41, מועסקת בעבודות ניקיון בבית ספר בפתח תקוה זה ארבע שנים. בתקופת עבודתה התחלפו פעמיים חברות הקבלן באמצעותן היא מועסקת, אך תנאי עבודתה לא השתנו משמעותית והיא משתכרת 23.5 שקל בשעה. "יש לי הוצאות על אחזקת הבית ושתי הבנות שלי. בחגים השכר שלי יורד לרמות כאלה שאני בקושי יכולה להתקיים. הסברתי לבנות שלי שלא אוכל לתת להם דמי חנוכה לקניית בגדים, אף שהן ממש התחננו", היא אומרת.
אלכס טנצר, פעיל חברתי, אומר שבמשא ומתן שמקיימים בימים אלה ההסתדרות, משרד האוצר והמעסיקים הפרטיים על עתידם של עובדי הקבלן בישראל, חשוב לקבוע כי אותם עובדי קבלן ששכרם משולם להם לפי שעות העבודה בפועל יעברו לשכר חודשי, כך ששכרם לא ייפגע כאשר חלים החגים.
"זו בעיה בוערת שעל מנהלי המשא ומתן לתת עליה את הדעת", טוען טנצר. "לא די בדיונים על העברת רבים מעובדי הקבלן למעמד של עובדים קבועים אצל המעסיק, אלא יש להבטיח שאלה שעדיין מועסקים במעמד של עובדי קבלן יעברו לשכר חודשי".
במשא ומתן בעניין עובדי הקבלן במשק לא חלה התקדמות. ההסתדרות הגמישה מעט את עמדתה וכעת היא מוכנה שייקבעו קריטריונים מוסכמים להעברת עובדי קבלן למעמד של קבועים, כמו ותק אצל המעסיק ובאיזה מידה עובד הקבלן מבצע את תפקידו "שכם אל שכם" עם עובד קבוע, המבצע תפקיד זהה באותו מפעל. ואולם נציגי האוצר בראשות ראש אגף התקציבים, גל הרשקוביץ, מתנגדים לעצם ההעברה של עובדי קבלן למעמד של קבועים, עקב העלויות הגבוהות הכרוכות בכך, לדבריהם.
ביום ראשון ידווחו הצדדים על המשא ומתן ביניהם לבית הדין הארצי לעבודה, שידון בהרכב מורחב בבקשת ההסתדרות להתיר לה לקיים שביתה בחלקים מהמשק. "השביתה היא אמצעי לחץ אפקטיבי כדי להשיג את דרישותינו", אמרו אתמול גורמים בהסתדרות.